
–	ob upoštevanju predloga Komisije Evropskemu parlamentu in Svetu (COM(2024)0325 – C10‑0088/2024),
–	ob upoštevanju člena 107(2) Pogodbe o delovanju Evropske unije,
–	ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije[footnoteRef:1], [1:  	UL L 311, 14.11.2002, str. 3, ELI: http://data.europa.eu/eli/reg/2002/2012/oj.] 

–	ob upoštevanju Uredbe Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027[footnoteRef:2] in zlasti člena 9 Uredbe, [2:  	UL L 433 I, 22.12.2020, str. 11, ELI: http://data.europa.eu/eli/reg/2020/2093/oj.] 

–	ob upoštevanju Medinstitucionalnega sporazuma z dne 16. decembra 2020 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za njihovo uvedbo[footnoteRef:3] in zlasti točke 10 Medinstitucionalnega sporazuma, [3:  	UL L 433 I, 22.12.2020, str. 28, ELI: http://data.europa.eu/eli/agree_interinstit/2020/1222/oj.] 

–	ob upoštevanju Uredbe (EU) 2021/1058 Evropskega parlamenta in Sveta z dne 24. junija 2021 o Evropskem skladu za regionalni razvoj in Kohezijskem skladu[footnoteRef:4],  [4:  	UL L 231, 30.6.2021, str. 60, ELI: http://data.europa.eu/eli/reg/2021/1058/oj.] 

–	ob upoštevanju svoje resolucije z dne 27. februarja 2024 o osnutku uredbe Sveta o spremembi Uredbe (EU, Euratom) 2020/2093 o določitvi večletnega finančnega okvira za obdobje 2021–2027[footnoteRef:5], [5:  	Sprejeta besedila, P9_TA(2024)0082.] 

–	ob upoštevanju svoje resolucije z dne 20. oktobra 2021 o učinkovitosti držav članic pri uporabi sredstev iz Solidarnostnega sklada EU v primeru naravnih nesreč[footnoteRef:6], [6:  	UL C 184, 5.5.2022, str. 82.] 

–	ob upoštevanju svoje resolucije z dne 18. maja 2021 o pregledu Solidarnostnega sklada Evropske unije[footnoteRef:7], [7:  	UL C 15, 12.1.2022, str. 2.] 

–	ob upoštevanju poročila Evropske agencije za okolje št. 1/2024 – evropska ocena podnebnih tveganj (EUCRA),
–	ob upoštevanju poročila Odbora za proračun (A10‑0002/2024),
A.	ker je med 1. in 17. majem 2023 v italijanski deželi Emilija-Romanja zelo močno deževje povzročilo poplave, med katerimi je po ocenah italijanskih oblasti nastala skupna neposredna škoda v znesku 8,5 milijarde EUR;
B.	ker je Slovenijo med 3. in 6. avgustom 2023 prizadelo močno deževje, posledične poplave po vsej državi pa so v dotlej najhujši naravni nesreči po navedbah Komisije povzročile skupno neposredno škodo v znesku 7,3 milijarde EUR;
C.	ker je Avstrijo med 3. in 6. avgustom 2023 prizadelo močno deževje, poplave v južnih avstrijskih regijah pa so po ocenah avstrijskih organov povzročile skupno neposredno škodo v znesku 208 milijonov EUR;
D.	ker je Grčijo med 4. in 11. septembrom 2023 prizadelo sredozemsko neurje „Daniel“, ki je povzročilo močno deževje in poplave na več lokacijah v osrednji Grčiji, zlasti v regiji Tesalija, pri čemer je po ocenah grških organov nastala skupna neposredna škoda v znesku 2,3 milijarde EUR;
E.	ker je med 25. oktobrom in 10. novembrom 2023 v italijanski regiji Toskana zelo močno deževje povzročilo nenadne poplave, med katerimi je po ocenah italijanskih organov nastala skupna neposredna škoda v znesku 2,7 milijarde EUR;
F.	ker je med 2. in 9. novembrom 2023 v nekdanji regiji Nord-Pas-de-Calais v francoski regiji Hauts-de-France močno deževje povzročilo poplave, med katerimi je po ocenah francoskih organov nastala skupna neposredna škoda v znesku 1,9 milijarde EUR;
1.	izraža globoko solidarnost z vsemi žrtvami, njihovimi družinami in vsemi posamezniki, ki so jih prizadele uničujoče poplave v Italiji, Sloveniji, Avstriji, Grčiji in Franciji, ter z nacionalnimi, regionalnimi in lokalnimi organi, ki sodelujejo pri organizaciji pomoči;
2.	pozdravlja ta sklep kot oprijemljivo in prepoznavno obliko solidarnosti Unije z njenimi državljani in regijami na prizadetih območjih v Italiji, Sloveniji, Avstriji, Grčiji in Franciji;
3.	ponovno poudarja, da je pomembno obveščati javnost o oprijemljivih koristih, ki jih prinaša Solidarnostni sklad Evropske unije, da bi še povečali ozaveščenost državljanov v zvezi z orodji in programi Unije;
4.	opozarja na vse večje število hudih in uničujočih naravnih nesreč v Evropi ter poziva države članice in Komisijo, naj vlagajo v ukrepe za blažitev podnebnih sprememb in prilagajanje nanje, da bi preprečili človeške in gospodarske izgube; meni, da bi bilo treba proračun Solidarnostnega sklada Evropske unije (EUSF) ali enakovreden proračun razširiti glede na prihodnji predlog Komisije o novem večletnem finančnem okviru in nadaljnja medinstitucionalna pogajanja; poziva Komisijo, naj poveča proračun rezerve za evropsko solidarnost in zagotovi, da bodo skupni znesek financiranja in načini dodeljevanja omogočali optimalno učinkovitost EUSF;
5.	poudarja, da so otoki in obalne regije zaradi podnebnih sprememb še posebej izpostavljeni naravnim nesrečam; opozarja, da pojavi, kot so potresi, poplave, vulkanski izbruhi in suše, ki vplivajo tudi na jezera in reke, vse bolj ogrožajo številne evropske regije, zlasti v Sredozemlju; se sprašuje, ali je EUSF ustrezno usklajen z nujnimi potrebami, povezanimi s prilagajanjem podnebnim spremembam na teh posebej občutljivih območjih; zato meni, da bi morali otoki in obalne regije prejeti ustrezna sredstva v okviru EUSF za odpravo ranljivih točk, posebej značilnih zanje;
6.	poudarja, da je EUSF le kurativni instrument in da bi se morala Unija s podporo evropskih in nacionalnih politik za preprečevanje naravnih nesreč še naprej ukvarjati s prilagajanjem podnebnim spremembam in blažitvijo slednjih; poudarja, da je Evropska agencija za okolje v poročilu št. 1/2024 o evropski oceni podnebnega tveganja opozorila, da Unija ni pripravljena na učinke podnebnih sprememb, in opozarja, da so potrebni ukrepi, s katerimi bi preprečili, da bi opredeljena podnebna tveganja dosegla kritično raven; poziva države članice in Komisijo, naj prispevajo k doseganju ciljev, dogovorjenih na vrhu o podnebnih spremembah v Parizu; opozarja, da so potrebne učinkovite sinergije z drugimi politikami in programi Unije, in poudarja, da bi morale države članice čim bolj izkoristiti možnosti financiranja, zlasti iz Evropskega sklada za regionalni razvoj, Evropskega socialnega sklada +, Evropskega sklada za pomorstvo, ribištvo in akvakulturo, Kohezijskega sklada in programov za razvoj podeželja; poudarja tudi, da so potrebni preventivni ukrepi, ne le za to, da bi ublažili škodo v prihodnje, marveč tudi preprečili, da bi se nevarne razmere po naravnih katastrofah, kot so požari v naravi, zemeljski plazovi ali sušenje jezer in rek, še poslabšale; opozarja na pomen ustrezne prožnosti med različnimi programi; poudarja, da se pomoč iz EUSF ne bi smela izplačevati na račun financiranja Unije, ki ga države članice prejmejo v okviru drugih programov ali politik Unije; opozarja, da lahko države članice dodelijo državno pomoč v skladu z veljavnimi pravili Unije, zlasti za kmetijska podjetja, ki so utrpela škodo zaradi naravnih nesreč;
7. 	opozarja, da je pomembno hitro in zanesljivo oceniti škodo, pri tem pa ustrezno upoštevati gospodarske posledice, in poziva k večjim operativnim prizadevanjem, da bi skrajšali povprečni čas za sprostitev predplačil, hkrati pa zaščitili proračun Unije; poziva Komisijo, naj še bolj poenostavi postopek in skrajša čas, potreben za obravnavo vlog za uporabo EUSF, skrajša odzivni čas, in poskrbi za to, da bodo sredstva hitro prispela v prizadete regije, saj naravne nesreče povzročijo veliko škodo, ki ovira vsakdanje življenje in lokalno gospodarstvo; poudarja, da je potrebna ustrezna prožnost, kadar v državah prejemnicah prihaja do upravičenih zamud in izzivov pri zaprosilih za dodelitev sredstev in njihovi uporabi; poziva države članice, naj upoštevajo, da naravne nesreče še posebej prizadenejo ranljivo prebivalstvo, saj socialno-ekonomski dejavniki še dodatno ovirajo njihovo sposobnost okrevanja; 
8.	poudarja, da je treba nujno sprostiti takojšnjo finančno pomoč iz EUSF, da bo lahko pravočasno prispela v prizadete regije; 
9.	odobri sklep, priložen tej resoluciji;
10.	naroči svoji predsednici, naj podpiše ta sklep skupaj s predsedujočim Svetu ter poskrbi za njegovo objavo v Uradnem listu Evropske unije;
11.	naroči svoji predsednici, naj resolucijo skupaj s prilogo posreduje Svetu in Komisiji.

